BG Официален вестник на Европейския съюз L 164/28

РЕГЛАМЕНТ (ЕС) 2017/1135 НА КОМИСИЯТА

от 23 юни 2017 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от диметоат и ометоат във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за диметоат (сума от диметоат и ометоат, изразена като диметоат) са определени в приложение II и в част Б от приложение III към Регламент (ЕО) № 396/2005.

(2) На 22 април 2016 г. Франция уведоми Комисията за спешна мярка, предприета на национално равнище в съответствие с член 54 от Регламент (ЕО) № 178/2002 на Европейския парламент и на Съвета (2) за преустановяване на вноса и пускането на пазара във Франция на пресни череши от други държави — членки на Европейския съюз, или от трети страни, където е разрешено използването на продукти за растителна защита, съдържащи активното вещество диметоат, при третирането на черешови дръвчета. В съответствие с член 54, параграф 2 от същия регламент, на 28 април 2016 г. на заседание на Постоянния комитет по растенията, животните, храните и фуражите беше договорено, че следва да се даде приоритет на преразглеждането на МДГОВ с цел да се определят нови МДГОВ въз основа на научния преглед, извършен от Европейския орган за безопасност на храните, наричан по-долу „Органът“. Поради това в съответствие с член 43 от Регламент (ЕО) № 396/2005 Комисията поиска от Органа да извърши приоритетно преразглеждане на съществуващите МДГОВ за диметоат и ометоат. Органът предостави обосновано становище на 28 ноември 2016 г. (3)

(3) Органът предложи да се измени определението на пестицидния остатък „сума от диметоат и ометоат, изразена като диметоат“ на отделни определения за пестицидните остатъци „диметоат“ и „ометоат“ и стигна до заключението, че МДГОВ за пъпеши и захарно цвекло (корени) могат да предизвикат загриженост във връзка със защитата на потребителите. Поради това Органът препоръча намаляване на съществуващите МДГОВ за тези стоки. Органът стигна до заключението, че по отношение на МДГОВ за дълголистна цикория няма налична информация и е необходим по-задълбочен анализ от страна на лицата, отговарящи за управлението на риска. Поради това МДГОВ за този продукт следва да бъдат определени така, че стойностите им да бъдат равни на конкретната граница на определяне. Органът стигна до заключението, че по отношение на МДГОВ за китайско зеле няма налична информация за добри селскостопански практики, които да са безопасни за потребителите, и е необходим по-задълбочен анализ от страна на лицата, отговарящи за управлението на риска. Поради това МДГОВ за този продукт следва да бъдат определени така, че стойностите им да бъдат равни на конкретната граница на определяне. Заключението на Органа е, че по отношение на МДГОВ за грейпфрути, портокали, лимони, сладки лимони, мандарини, череши, трапезни маслини, червено цвекло, моркови, целина с едри глави, хрян, пащърнак, магданоз на грудки, репички, козя брада, жълта ряпа, репи, чесън, лук, шалот, пресен лук, домати, патладжани, тикви, дини, броколи, карфиол, брюкселско зеле, зеле, маруля, аспержи, грах, маслини за производство на масло, зърна от ечемик, зърна от овес, зърна от ръж, зърна от пшеница, захарно цвекло (корени) и корени от цикория липсва част от информацията и е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(4) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. Лабораториите заключиха, че промените в техническо отношение изискват определяне на специални граници на определяне за някои стоки.

(5) Въз основа на обоснованото становище на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(6) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(7) Поради това Регламент (ЕО) № 396/2005 следва да бъде съответно изменен.

(8) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите. Тъй като не може да бъде изключен риск за потребителите при настоящата МДГОВ, стойностите за диметоат и ометоат от 0,01 mg/kg при пъпеши следва да се прилагат за всички продукти, считано от датата на прилагане на настоящия регламент.

(9) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания, които ще произлязат от изменението на МДГОВ.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

По отношение на активното вещество диметоат във и върху всички продукти с изключение на пъпеши Регламент (ЕО) № 396/2005, във вида му преди изменението с настоящия регламент, продължава да се прилага по отношение на продукти, произведени до 17 януари 2018 г.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 17 януари 2018 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 23 юни 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(3) Reasoned opinion on the prioritised review of the existing maximum residue levels for dimethoate and omethoate according to Article 43 of Regulation (ЕС) № 396/2005 (Обосновано становище за приоритетното преразглеждане на съществуващите максимално допустими граници на остатъчни вещества за диметоат и ометоат в съответствие с член 43 от Регламент (ЕО) № 396/2005). EFSA Journal (Бюлетин на ЕОБХ), 2016 г.; 14(11):4647, 50 стр.